Burger King kry dalk nié 'n nuwe baas | Netwerk24
Deur Francois Williams 01 Junie 2021 17:46
Die Mededingingskommissie wil nie toelaat dat die bemagtigingsgroep Grand Parade Investments (GPI) sy belang in Burger King Suid-Afrika en sy vleisverwerkingsaanleg Grand Foods Meat Plant verkoop nie.
Die transaksie sal die bemagtigingsaandeelhouding in die ondernemings tot 0% afbring van die huidige 68%, is die kommissie se mening.
GPI het aanvanklik 'n ooreenkoms met 'n private ekwiteitsfonds, ECP Africa, bereik om Burger King SA en Grand Foods aan ECP Africa te verkoop.
Burger King het meer as 90 kitskosrestaurante in Suid-Afrika en Grand Foods voorsien die hamburgervleis vir Burger King.
Maar die kommissie het Dinsdagmiddag aangekondig hy het gevind die nuwe eienaars word nie deur enige voorheen benadeelde persone of werkers besit nie.
Hoewel die transaksie nie mededinging in die betrokke sektor sal verhoed of verminder nie, wil die kommissie die transaksie op grond van die openbare belang verbied.
Die voorgestelde transaksie sal 'n aansienlik negatiewe invloed op die bevordering van 'n groter verspreiding van eienaarskap hê, en daarom kan die kommissie dit nie regverdig nie.
GPI kon nie vir kommentaar bereik word nie en het ook nog nie enigiets oor die kommissie se besluit op die JSE se Sens-nuusdiens uitgereik nie.
Die maatskappy het waarskynlik nou 'n kans om sy saak voor die Mededingingstribunaal, wat die finale besluit moet neem, te stel, of om te besluit om die transaksie met ECP Africa aan te pas of te kanselleer.
Dis die tweede terugslag vir GPI met dié transaksie, want weens die invloed van die regering se Covid-19-inperking moes hy die prys vir die verkoop verlede jaar reeds afwaarts aanpas. Die hersiende aanbod vir Burger King en Grand Foods is in September verlede jaar met 15% teenoor die aanvanklike prys afwaarts aangepas.
GPI sou nou R570 miljoen vir Burger King kry en R23 miljoen vir Grand Foods.
Gegewe die onsekerheid in die mark het Mohsin Tajbhai, uitvoerende hoof van GPI, verlede jaar nog gesê die laer verkoopprys is steeds billik.